Erirhinini

Erirhinini er en artsfattig underfamilie av biller som hører til gruppen snutebiller (Curculionoidea). De blir regnet som en underfamilie av familien snutebiller (Curculionidae), og skiller seg på enkelte måter fra disse. De er relativt avlange og slanke, små til middelsstore snutebiller, med en lang, slank snute. Antennene er knebøyde og sitter festet nær spissen av snuten. Artene finnes gjerne på fuktige steder.


== Utseende ==
Små til middelsstore, avlange snutebiller. Snuten er ganske lang og krum, og de knebøyde antennene sitter festet nær spissen. På farge er de oftest mørke, brunlige, gjerne med mønster dannet av lyse skjell. Hodet (bortsett fra snuten) er temmelig kort og bredt, med middelsstore, flate fasettøyne. Snuten er vanligvis lengre enn hodet og brystskjoldet til sammen. Antennenes første ledd (skaftet) er gjerne omtrent like langt som resten av antennen. Brystskjoldet (pronotum) er omtrent så langt som bredt, med rundede sider. Oversiden er kraftig punktert og har ofte et mønster av lyse skjell. Dekkvingene er bredere enn brystskjoldet, med markerte skuldre, parallellsidige i de fremre tre fjerdedelene, tilspisset bakerst. De har tydelige punktrekker og vanligvis et mønster av lyse skjell som noen ganger dekker det meste av overflaten. Beina er middels lange og ganske kraftige. Lårene er fortykkede, vanligvis uten tenner på undersiden. Framleggene (protibiae) ender i en kraftig, innoverrettet pigg. Føttene er fem-leddete, men det fjerde leddet er svært lite (pseudotetramere føtter). Det tredje leddet er tolappet, og det ytterste leddet tynt og sigdformet.


== Levevis ==
Som de fleste snutebiller er de planteetere. De fleste av artene er knyttet til sumpplanter, for eksempel Grypus equiseti som går på sneller (Equisetum spp.), der larvene lever inne i stenglene. Artene i slekten Notaris lever på forskjellige enfrøbladete sump- og vannplanter, blant annet kjempesøtgress (Glyceria maxima), takrør (Phragmites australis), strandrør (Phalaris arundinacea), starr (Carex spp.), dunkjevler (Typha spp.) og siv (Juncus spp.). Slekten Tanysphyrus spesialiserer seg på flytebladplanten andmat (Lemna spp.). Slekten Thryogenes lever på sivaks (Scirpus spp.), siv (Juncus spp.) og piggknopp (Sparganium spp.). Noen få arter lever på planter som vokser på tørt land, for eksempel einstape (Pteridium aquilinum).


== Systematisk inndeling / norske arter ==
Noen inndelinger plasserer den artsrike slekten Dorytomus Germar, 1817, i denne gruppen, men den er utelatt i de nyeste klassfikasjonene. For mange av slektene er plasseringen her usikker.

Ordenen biller, Coleoptera Linnaeus, 1758
Underordenen Polyphaga Emery, 1886
Gruppen (infraorden) Cucujiformia Lameere, 1938
Overfamilien snutebiller, Curculionoidea Latreille, 1802
Familien snutebiller, Curculionidae Schönherr, 1825
Underfamilien Erirhininae Schönherr, 1825
Stammen Erirhinini Schönherr, 1825
Slekten Absoloniella
Slekten Apachiscelus Desbrochers, 1875
Slekten Bagoopsis Faust, 1881
Slekten Caenopsillapillus Chûjô & Morimoto, 1999
Slekten †Creterhirhinus Legalov, 2010
Slekten Echinocnemus Schönherr, 1843
Slekten †Erirrhinites Britton, 1960
Slekten Grypus Germar, 1817
Grypus equiseti (Fabricius, 1775)
Slekten Hydronomidius Faust, 1898
Slekten Hypoglyptus
Slekten Icaris Tournier, 1874
Slekten Jekelia Tournier, 1874
Slekten Lepidonotaris Zumpt, 1929
Slekten Lissorhopterus LeConte, 1876
Slekten Lostianus
Slekten Neochetina Hustache, 1926
Slekten Neoicaris Hoffmann, 1968
Slekten Notaris Germar, 1817 (= Erirhinus Schönherr, 1825) - i Norge:
Notaris acridulus (Linnaeus, 1758)
Notaris aethiops (Fabricius, 1792)
Notaris bimaculatus (Fabricius, 1787)
Notaris scirpi (Fabricius, 1792)
Slekten Notaroides Korotyaev, 1979
Slekten Notiodes Schönherr, 1838
Slekten Notodermus Desbrochers, 1875
Slekten Onychylis LeConte, 1876
Slekten Picia Tournier, 1895
Slekten Picianus Zumpt, 1929
Slekten Procas Stephens, 1831
Slekten Ruffodytes
Slekten Siraton
Slekten Theanellus Reitter, 1913
Slekten Thryogenes Bedel, 1884 - i Norge:
Thryogenes festucae (Herbst, 1795)
Thryogenes nereis (Paykull, 1800)
Thryogenes scirrhosus (Gyllenhal, 1836)
Slekten Tournotaris Alonso-Zarasaga & Lyal, 1999
Slekten Tychiophaenus Voss, 1960
Slekten Tyrodomus Voss, 1971


== Referanser ==


== Kilder ==
Silfverberg, H. 1992. Enumeratio Coleopterorum Fennoscandiae, Daniae et Baltiae (Liste over Nordens biller). Helsinki.


== Eksterne lenker ==
(no) Erirhinini hos Artsdatabanken 
(en) Erirhinini hos Fauna Europaea 
(en) Erirhinini hos Fossilworks 
(en) Kategori:Erirhinini – bilder, video eller lyd på Wikimedia Commons 
Erirhinini – detaljert informasjon på Wikispecies 
Bilder: Grypus equiseti: [1]. Notaris acridulus: [2].  Notaris scirpi: [3]. Tanysphyrus lemnae: [4].